CELEX: 32020D0727
Language: lt
Date: 2020-05-29 00:00:00
Title: Komisijos įgyvendinimo sprendimas (ES) 2020/727 2020 m. gegužės 29 d. kuriuo nutraukiamas antidempingo tyrimas dėl importuojamų Bahreino ir Egipto kilmės ištisinių gijų stiklo pluošto produktų

2.6.2020   
               
               
                  LT
               
               
                  Europos Sąjungos oficialusis leidinys
               
               
                  L 170/17
               
            
         KOMISIJOS ĮGYVENDINIMO SPRENDIMAS (ES) 2020/727
         2020 m. gegužės 29 d.
         kuriuo nutraukiamas antidempingo tyrimas dėl importuojamų Bahreino ir Egipto kilmės ištisinių gijų stiklo pluošto produktų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 5 straipsnį,
         kadangi:
         1.   PROCEDŪRA
         
         1.1.   Inicijavimas
         
         
                     (1)
                  
                  
                     2019 m. gegužės 3 d. Europos Komisija, remdamasi pagrindinio reglamento 5 straipsniu, inicijavo antidempingo tyrimą dėl į Europos Sąjungą importuojamų Bahreino ir Egipto (toliau – nagrinėjamosios šalys) kilmės ištisinių gijų stiklo pluošto produktų. Komisija Europos Sąjungos oficialiajame leidinyje paskelbė pranešimą apie tyrimo inicijavimą (2) (toliau – pranešimas apie inicijavimą).
                  
               
                     (2)
                  
                  
                     Komisija tyrimą inicijavo gavusi skundą, kurį gamintojų, kurie pagamina daugiau nei 25 % viso produkto Sąjungoje, vardu 2019 m. kovo 21 d. pateikė Europos stiklo pluošto gamintojų asociacija (toliau – APFE arba skundo pateikėjas). Skundui pritarė gamintojai, kurie pagamina 71 % visų ištisinių gijų stiklo pluošto produktų Sąjungoje.
                  
               1.2.   Tiriamasis laikotarpis ir nagrinėjamasis laikotarpis
         
         
                     (3)
                  
                  
                     Atliekant dempingo ir žalos tyrimą nagrinėtas 2018 m. balandžio 1 d. – 2019 m. kovo 31 d. laikotarpis (toliau – tiriamasis laikotarpis arba TL). Tiriant žalai įvertinti svarbias tendencijas nagrinėtas laikotarpis nuo 2016 m. sausio 1 d. iki tiriamojo laikotarpio pabaigos (toliau – nagrinėjamasis laikotarpis).
                  
               1.3.   Suinteresuotosios šalys
         
         
                     (4)
                  
                  
                     Pranešime apie inicijavimą suinteresuotosios šalys paragintos susisiekti su Komisija, kad galėtų dalyvauti tyrime. Be to, Komisija apie tyrimo inicijavimą konkrečiai pranešė skundo pateikėjui, kitiems žinomiems Sąjungos gamintojams, žinomiems eksportuojantiems gamintojams, žinomiems importuotojams, tiekėjams ir naudotojams, prekiautojams ir žinomoms susijusioms asociacijoms ir paragino juos dalyvauti tyrime.
                  
               
                     (5)
                  
                  
                     Suinteresuotosios šalys turėjo galimybę teikti pastabas dėl tyrimo inicijavimo ir pateikti prašymą išklausyti dalyvaujant Komisijai ir (arba) prekybos bylas nagrinėjančiam pareigūnui.
                  
               1.4.   Atranka
         
         
                     (6)
                  
                  
                     Pranešime apie inicijavimą Komisija nurodė, kad pagal pagrindinio reglamento 17 straipsnį gali vykdyti suinteresuotųjų šalių atranką.
                  
               1.4.1.   Sąjungos gamintojų atranka
         
         
                     (7)
                  
                  
                     Pranešime apie inicijavimą Komisija nurodė preliminariai atrinkusi Sąjungos gamintojus. Komisija juos atrinko remdamasi didžiausiu tipiška gamybos apimtimi, kurią buvo galima pagrįstai ištirti per turimą laiką.
                  
               
                     (8)
                  
                  
                     Pastabų dėl atrankos negauta.
                  
               1.4.2.   Nesusijusių importuotojų atranka
         
         
                     (9)
                  
                  
                     Kad galėtų nuspręsti, ar atranka yra būtina (o jei būtina – kad galėtų atrinkti bendroves), Komisija paprašė nesusijusių importuotojų pateikti pranešime apie inicijavimą nurodytą informaciją.
                  
               
                     (10)
                  
                  
                     Kadangi užpildytas atrankos formas pateikė tik du nesusiję importuotojai, atranka nebuvo vykdoma.
                  
               1.4.3.   Bahreino ir Egipto eksportuojančių gamintojų atranka
         
         
                     (11)
                  
                  
                     Komisija neatliko Bahreino ir Egipto eksportuojančių gamintojų atrankos, nes kiekvienoje šalyje yra tik po vieną eksportuojantį gamintoją.
                  
               1.4.4.   Klausimyno atsakymai ir tikrinamieji vizitai
         
         
                     (12)
                  
                  
                     Komisija išsiuntė klausimynus dviem eksportuojantiems gamintojams, trims atrinktiems Sąjungos gamintojams ir dviem nesusijusiems importuotojams. Naudotojams buvo pateiktas klausimynas, kad jie, jei to pageidautų, galėtų jį užpildyti, o ne pateikti pastabas.
                  
               
                     (13)
                  
                  
                     Klausimyno atsakymus Komisijai pateikė abu eksportuojantys gamintojai, visi atrinkti Sąjungos gamintojai ir abu nesusiję importuotojai. Du naudotojai taip pat pateikė Komisijai klausimyno atsakymus.
                  
               
                     (14)
                  
                  
                     Komisija rinko ir tikrino visą informaciją, kurią manė esant reikalingą išvadoms dėl dempingo, jo daromos žalos ir Sąjungos interesų padaryti.
                  
               
                     (15)
                  
                  
                     Skundo pateikėjų surinktų duomenų, reikalingų makroekonominiams rodikliams gauti, teisingumas ir taikyta metodika patikrinti skundo pateikėjų teisininkų patalpose surengus tikrinamąjį vizitą pagal pagrindinio reglamento 16 straipsnį.
                  
               
                     (16)
                  
                  
                     Pagal pagrindinio reglamento 16 straipsnį tikrinamieji vizitai surengti šių bendrovių patalpose:
                     
                                  
                              
                              
                                 Sąjungos gamintojai ir susijusios bendrovės:
                                 
                                             —
                                          
                                          
                                             „3B Fibreglass“, Batisas, Belgija,
                                          
                                       
                                             —
                                          
                                          
                                             „Johns Manville Slovakia a.s.“, Trnava, Slovakijos Respublika,
                                          
                                       
                                             —
                                          
                                          
                                             „European Owens Corning Fibreglass SPRL“, Watermael-Boitsfort, Belgija.
                                          
                                       
                           
                                  
                              
                              
                                 Nesusiję Sąjungos importuotojai:
                                 
                                             —
                                          
                                          
                                             „Euroresins UK Limited“, Elsmyr Portas, JK,
                                          
                                       
                                             —
                                          
                                          
                                             „Helm AG“, Hamburgas, Vokietija;
                                          
                                       
                           
                                  
                              
                              
                                 Nesusiję Sąjungos naudotojai:
                                 
                                             —
                                          
                                          
                                             „Polykemi“, Istadas, Švedija,
                                          
                                       
                                             —
                                          
                                          
                                             Bendrovė A (3).
                                          
                                       
                           
                                  
                              
                              
                                 Egipto eksportuojantis gamintojas ir susijusios bendrovės:
                                 
                                             —
                                          
                                          
                                             „Jushi Group“:
                                          
                                       
                                             —
                                          
                                          
                                             „Jushi Egypt“, atstovaujanti „Fiberglass Industry S.A.E.“, Egiptas,
                                          
                                       
                                             —
                                          
                                          
                                             „Jushi France SAS“, Prancūzija,
                                          
                                       
                                             —
                                          
                                          
                                             „Jushi Italia srl“, Italija,
                                          
                                       
                                             —
                                          
                                          
                                             „Jushi Spain SA“, Ispanija.
                                          
                                       
                           
                                  
                              
                              
                                 Bahreino eksportuojantis gamintojas ir susijusios bendrovės:
                                 
                                             —
                                          
                                          
                                             „CPIC Group“:
                                             
                                                         —
                                                      
                                                      
                                                         „CPIC Abahsain Fiberglass W.L.L.“, Bahreinas,
                                                      
                                                   
                                                         —
                                                      
                                                      
                                                         „CPIC Europe B.V.“, Nyderlandai.
                                                      
                                                   
                                       
                           
               2.   NAGRINĖJAMASIS PRODUKTAS IR PANAŠUS PRODUKTAS
         
         2.1.   Tiriamasis produktas
         
         
                     (17)
                  
                  
                     Šiame tyrime nagrinėjamas produktas – ne ilgesnės kaip 50 mm kapotos stiklo pluošto sruogos (toliau – kapotos sruogos), stiklo pluošto pusverpaliai, išskyrus impregnuotus ir padengtus stiklo pluošto pusverpalius, kurių degimo nuostoliai yra didesni nei 3 % (kaip nustatyta ISO standarte 1887) (toliau – pusverpaliai), ir iš stiklo pluošto gijų pagaminti dembliai, išskyrus stiklo vatos demblius (toliau – dembliai) (toliau – tiriamasis produktas). Tiriamasis produktas žinomas kaip stiklo pluošto armatūra.
                  
               
                     (18)
                  
                  
                     Nagrinėjamasis produktas yra Bahreino ir Egipto kilmės tiriamasis produktas.
                  
               
                     (19)
                  
                  
                     Nagrinėjamo produkto KN kodai šiuo metu yra 7019 11 00, ex 7019 12 00, 7019 31 00 (TARIC kodai 7019120022, 7019120025, 7019120026 ir 7019120039).
                  
               2.2.   Panašus produktas
         
         
                     (20)
                  
                  
                     Atlikus tyrimą nustatyta, kad tokias pačias pagrindines fizines, chemines ir technines savybes ir tokią pačią naudojimo paskirtį turi šie produktai:
                     
                                 a)
                              
                              
                                 nagrinėjamasis produktas;
                              
                           
                                 b)
                              
                              
                                 Bahreine ir Egipte gaminamas ir Bahreino ir Egipto vidaus rinkoje parduodamas produktas;
                              
                           
                                 c)
                              
                              
                                 Sąjungoje Sąjungos pramonės gaminamas ir parduodamas produktas.
                              
                           
               
                     (21)
                  
                  
                     Todėl Komisija nusprendė, kad šiame tyrime šie produktai yra laikomi panašiais produktais, kaip apibrėžta pagrindinio reglamento 2 straipsnio c punkte.
                  
               3.   PROCEDŪRA
         
         
                     (22)
                  
                  
                     2020 m. kovo 19 d. raštu Komisijai skundo pateikėjas atsiėmė skundą.
                  
               
                     (23)
                  
                  
                     Pagal pagrindinio reglamento 9 straipsnio 1 dalį tyrimas gali būti nutrauktas, jei skundo pateikėjas jį atsiima, nebent toks nutraukimas prieštarautų Sąjungos interesams.
                  
               
                     (24)
                  
                  
                     Komisija nusprendė, kad antidempingo tyrimas turėtų būti nutrauktas, nes jį atliekant nebuvo nustatyta jokių aplinkybių, įrodančių, kad nutraukus tyrimą būtų pažeisti Sąjungos interesai.
                  
               
                     (25)
                  
                  
                     Apie tai buvo pranešta suinteresuotosioms šalims ir joms suteikta galimybė teikti pastabas. Komisija negavo pastabų, kurios leistų daryti išvadą, kad toks nutraukimas pažeistų Sąjungos interesus.
                  
               
                     (26)
                  
                  
                     Todėl Komisija daro išvadą, kad antidempingo tyrimas dėl tam tikrų į Sąjungą importuojamų Bahreino ir Egipto kilmės ištisinių gijų stiklo pluošto produktų turėtų būti nutrauktas.
                  
               
                     (27)
                  
                  
                     Šis sprendimas atitinka pagal pagrindinio reglamento 15 straipsnio 1 dalį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Antidempingo tyrimas dėl į Sąjungą importuojamų Bahreino ir Egipto kilmės ne ilgesnių kaip 50 mm kapotų stiklo pluošto sruogų, stiklo pluošto pusverpalių, išskyrus impregnuotus ir padengtus stiklo pluošto pusverpalius, kurių degimo nuostoliai yra didesni nei 3 % (kaip nustatyta ISO standarte 1887), ir iš stiklo pluošto gijų pagamintų demblių, išskyrus stiklo vatos demblius, kurių KN kodai šiuo metu yra 7019 11 00, ex 7019 12 00, 7019 31 00 (TARIC kodai 7019120022, 7019120025, 7019120026 ir 7019120039), nutraukiamas.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. gegužės 29 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2016 6 30, p. 21.
         
            (2)  OL C 151, 2019 5 3, p. 4.
         
            (3)  Bendrovė A pageidavo likti anonimiška, motyvuodama tuo, kad jai kiltų didelė komercinių atsakomųjų veiksmų rizika, jei tam tikri gamintojai manytų, kad jos veiksmai prieštarauja jų interesams.